เปิด Walk-in ฉีดวัคซีนโควิด-19 ผู้สูงอายุ 60 ปีขึ้นไป หญิงตั้งครรภ์ตั้งแต่ 12 สัปดาห์ และผู้มีน้ำหนักตัว 100 กก.ขึ้นไป
นายแพทย์ไพโรจน์ สุรัตนวนิช รองอธิบดีกรมการแพทย์ เปิดเผยว่า จากปัญหาผู้ติดเชื้อโควิค -19 ที่เพิ่มขึ้นเป็นจำนวนมาก กรมการแพทย์ กระทรวงสาธารณสุข โดยศูนย์ฉีดวัคซีนกลางบางซื่อ จึงมีความห่วงใยกลุ่มเสี่ยง โดยเฉพาะผู้สูงอายุ ผู้ที่กำลังตั้งครรภ์และผู้ที่มีน้ำหนัก 100 กิโลกรัมขึ้นไป หากกลุ่มดังกล่าวได้รับการฉีดวัคซีนโควิด -19 จะสามารถลดการติดเชื้อ ลดป่วยรุนแรงและลดการเสียชีวิต จึงเปิดให้บริการฉีดวัคซีนโควิด -19 (เข็มที่ 1) ให้แก่ผู้สูงอายุที่มีอายุ 60 ปีขึ้นไป ผู้ที่ตั้งครรภ์มีอายุครรภ์ตั้งแต่ 12 สัปดาห์ขึ้นไป โดยจะต้องแสดงเอกสารการตั้งครรภ์ที่ได้รับการรับรองจากแพทย์และผู้ที่มีน้ำหนัก 100 กิโลกรัมขึ้นไป ทั้งนี้ ไม่รวมผู้ติดตาม โดยสามารถ Walk-in รับบริการฉีดวัคซีนโควิด -19 ได้ที่ศูนย์ฉีดวัคซีนสถานีกลางบางซื่อ กรุงเทพมหานคร เริ่มตั้งแต่วันพรุ่งนี้ (22 กรกฎาคม 2564) ถึง 31 กรกฎาคม 2564 เวลา 09.00 น.- 17.00 น. อย่างไรก็ตาม ประชาชนที่ได้รับการฉีดวัคซีนโควิด -19 แล้ว ยังคงต้องปฏิบัติตนเพื่อป้องกันการติดเชื้อ อย่างเคร่งครัด โดยการรักษาระยะห่างทางสังคม ล้างมือบ่อยๆ และสวมหน้ากากอนามัย เพื่อป้องกันการติดเชื้อโควิด -19